Yhä useampi työnhakija on luopunut tekstinkäsittelyohjelmalla tehtävistä työhakemuksista, ja sen sijaan alkanut hyödyntää erilaisia työnhakua helpottavia palveluja, kuten työkaluja joilla voi tehdä visuaalisesti vaikuttavan hakemuskirjeen ja ansioluettelon. Unohda siis ilmeetön ja persoonaton tekstiasiakirja, ja anna työhakemuksesi luoda hyvä ensivaikutelma harkittujen visuaalisten elementtien ja selkeän rakenteen avulla.  Työhakemuksessa on aina tärkeää olla mukana nimi ja yhteystiedot, ja näiden paikka on suomalaisessa työhakemuksessa asiakirjan vasemmassa yläkulmassa. Kaikki yhteystiedot - puhelinnumero ja sähköpostiosoite mukaan lukien - on tärkeää olla mukana, vaikka lähettäisit hakemuksesi sähköpostitse tai liittäisit sen verkossa olevaan hakemuslomakkeeseen, johon on vielä erikseen lisättävä kyseiset yhteystiedot.  Asiakirjan nimi puolestaan tulee aina oikeaan yläkulmaan. Suomessa se kirjoitetaan mielellään kokonaan isoilla kirjaimilla. On makukysymys kutsutko sitä työhakemukseksi, hakemuskirjeeksi tai vaikkapa saatekirjeeksi. Asiakirjan päiväys on pieni yksityiskohta, jota ei kannata unohtaa. Päivämäärä tulee myös kirjoittaa asiakirjan oikealle puolelle, ja virallisesti sen paikka on samalla rivillä kuin yhteystietojen viimeinen tieto.  Asiakirjan vastaanottajan tiedot lisätään vasemmalle puolelle, eli omien yhteystietojesi alle. Mikäli työpaikkailmoituksessa on mainittu rekrytoivan esimiehen nimi, tämä on hyvä mainita asiakirjassa, muutoin voit kirjoittaa vain yrityksen nimen ja osoitteen.  Suomessa työhakemukseen kuuluu aina myös otsikko, joka on usein työpaikkailmoituksessa mainittu työtehtävän nimi, vaikkapa “Myyntineuvottelija suurasiakasyksikköön/IT-veikot”.  Tämän jälkeen tulee itse hakemusteksti. Hakemustekstin rakenne on jokseenkin vapaamuotoinen, mutta useimmat omistavat lyhyen kappaleen kertoakseen mikä sai hakemaan avointa työpaikkaa, millainen oma taustasi on ja etenkin mitkä ovat myyntivalttisi avointa tehtävää ajatellen, ja millainen olet persoonana ja työkaverina. Lopuksi voit vielä tiivistää tärkeimmät myyntivalttisi. Hakemuskirje on hyvä aina lopettaa sanoilla “Ystävällisin terveisin” ja tämän jälkeen koko nimesi. Mikäli olet tarkka muodollisuuksista, voit myös asiakirjan loppuun lisätä maininnan liitteistä, jotka hakemuskirjeen lisäksi olet lähettämässä. Mikäli lähetät vain ansioluettelosi, ei tämä kuitenkaan ole tarpeen. Mutta mikäli mukana on vaikkapa tutkinto- tai kurssitodistuksia, voit lisätä maininnan näistä asiakirjoista. Huolehdi kuitenkin siitä, että asiakirja ei kaikkiaan pääse venähtämään yhtä sivua pidemmäksi.